Koronavírus na Slovensku. Foto: TVNOVINY.sk

Na Slovensku potvrdili prvý prípad koronavírusu. Informoval o tom na mimoriadnej tlačovke premiér Peter Pellegrini.



Infikovaným je 52-ročný muž pochádzajúci z obce Kostolište, okres Malacky, ktorý pracoval vo firme vo Vysokej na Morave. Cítil sa zle, včera sa preto vybral do nemocnice na Kramároch. Testy u neho potvrdili koronavírus, robili ich dvakrát. Vzorku ešte pošlú na tretie testovanie do referenčného centra do Berlína.

U nakazeného muža sa prejavil aj zápal pľúc, jeho stav sa však podľa Pellegriniho zlepšuje. "Pán mal dlhšie zdravotné problémy, väčšinou sa zdržiaval po príznakoch doma a nemáme zachytený jeho veľký pohyb," uviedol Pellegrini.



Pacient, od ktorého by nákaza pochádzala, nie je identifikovaný. Premiér podotkol, že "múdrejší budú po vyšetrení syna", či nákaza pochádzala od neho alebo nie.



Syn bol totiž pred niekoľkými týždňami v Benátkach.



Výsledky jeho testov by mali byť známe o pár hodín.



Dve obce, z ktorých v jednej infikovaný muž pracoval a v druhej žil, zatiaľ neplánujú dať do karantény.

